Paul Liu Shuhe

**Paul Liu Shuhe** (født 1919, død 2. mai  1993 i Kangzhuang i Yixian i Hebei) var katolsk undergrunnsbiskop (og hjelpebiskop) av Yixian i Hebei i Folkerepublikken Kina. Han var en av de mest sentrale ledere for den katolske undergrunnskirken i Kina.
## Liv og virke
Liu Shuhe ble presteviet i 1944. Han ble fengslet som «kontrarevolusjonær» i 1958 og satt i over 20 år i arbeidsleirer til etter kulturrevolusjonen var over. Han ble løslatt i 1979, og da han kom hjem fant han at ødeleggelsene for kirken hadde vært store. For fet meste hadde alt ligget nede siden 1950-årene. Han begynte straks forkynnelsen i Yixian fylke, og arbeidet med å gjenoppbygge menighetene gikk bra. 

Ettersom han nektet å slutte seg til den regjeringsgodkjente kirkelige struktur, ble han nektet å virke geistlig av de kommunistiske myndigheter. Men han arbeidet i undergrunnen for å reetablere det pavetro hierarki, blant annet med å foreta hemmelige bispevielser. Ettersom dette svarte til de fleste katolikkers ønsker i regionen, gikk gjenoppbyggingsarbeidet greit. 

Han ble hemmelig bispeviet av undergrunnsbiskop Zhou Shanfu i Yixian den 18. mai 1982.

Han koordinerte effektivt prester og forkynnere særlig i det nordlige Kina. Utsendelsen av sjelesørgere til trengende områder bidro til at det på to år ble døpt  290&nbsp;000 personer bare i de tre mandsjuiske provinsene. Biskop Liu utviklet også planer for undervisning, formasjon og videreutdannelse for ordenssøstre, prester og kateketer, og til et nettverk av egnede undervisningsinstitusjoner. Et nasjonalt undergrunns presteseminar kom i gang i en avsidesliggende landsby i fylket Xushui i Hebei tidlig i 1980-årene. 

Den 30. oktober 1988 ble han arrestert og fengslet i Beijing for ulovlig publikasjon. Men den treårs straffen ble omgjort til husarrest fra 16. januar 1989, grunnet hans svekkede helse.

I 1989 skrev han til paven og bad om at undergrunnskirken skulle få opprette en kinesisk bispekonferanse. Det kom ikke noe svar, og sammen med en gruppe biskoper bestemte han seg for å gjøre dette så raskt som mulig. Stiftelsesmøtet fant sted i november samme år i landsbyen Zhangerce i Shaanxi, og biskop Liu – som ikke var tilstede – ble valgt til konferansens generalsekretær. 

Seminaret ble raidet og oppløst av sikkerhetspolitiet i 1985, men ble så flyttet til annet sted. Under biskop Lius lederskap ble nær hundre prester og hundrevis av nonner og kateketer gitt opplæring. 

I desember 1990 ble det gjennomført en arrestasjonsbølge av undergrunnskatolikker i Hebei. Da ble biskop Liu og andre preløater og aktive katolikker arrestert og sendt til omskoleringsleirer (laogai). Under fangenskapet ble han alvorlig syk. Da den bestemte forvaringsperioden utløp, ble han ikke løslatt. Han led av blant annet en leversykdom som ikke ble behandlet. Han klarte å flykte fra fangenskapet 19. april 1992, gikk i skjul for å kunne motta om enn en viss utstrekning sykepleie av en katolsk familie, men døde etter et drøyt år.  

Rekviemsmessen den 10. mai ble feiret av den hemmelig bispeviede biskop Peter Liu Guandong av Yixian, tre andre biskoper og 74 prester. Han ble fungerende leder for den undergrunns bispekonferansen.
## Episkopalgenealogi
Hans episkopalgenealogi er:
* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Marcantonio Colonna (1724-1793) *1762
* Kardinal Hyacinthe-Sigismond Gerdil (1718-1802) *1777
* Kardinal Giulio Maria della Somaglia (1744-1830) *1788
* Kardinal Carlo Odescalchi (1785-1841) *1823
* Kardinal Costantino Patrizi Naro (1798-1876) *1828
* Kardinal Serafino Vannutelli (1834-1915) *1869
* Kardinal Domenico Serafini (1852-1918) *1900
* Kardinal Pietro Fumasoni Biondi (1872-1960) *1916
* Erkebiskop Mario Zanin (1890-1958) *1934
* Kardinal Paul Yü Pin (Yu Bin) (1901-1978) *1936
* Biskop Giuseppe Ferruccio Maurizio Rosà (1888-1961) *1946
* Biskop Peter Joseph Fan Xueyan (1907-1992) *1951
* Biskop *Paul Liu Shuhe* (1919-1993) *1982
## Referanser